Russ falt av busstak
En ung kvinne er kjørt til Ullevål sykehus i ambulanse etter å ha falt ned fra taket på en russebuss på Bygdøy i Oslo. Kvinnen falt ifølge politiet tre-fire meter fra bussen som sto parkert ved Kon-Tiki Museet. Skadeomfanget var ukjent da hun ble kjørt til Ullevål sykehus. Politiet opplyser til VG at de ankom ulykkesstedet rett før klokken 6 natt til 17. mai. – Vi vet veldig lite foreløpig, men jobber på stedet, sier operasjonsleder Gjermund Stokkli. – Det er en patrulje som prater med kvinnen for å høre hva som har skjedd, sier han. Tirsdag kveld ble også en mann (18) fraktet til sykehus etter å ha falt fra taket av en buss på en parkeringsplass på Lista flystasjon i Vest-Agder. Flere russ skal ha danset på taket til den parkerte russebussen, da 18-åringen falt og pådro seg alvorlige hodeskader.Totalt har politiet i Oslo hatt 23 russerelaterte oppdrag natt til 17. mai. I 4.30-tiden kom det blant annet melding om masseslagsmål ved McDonalds og Circle K ved Askerveien i Asker. – Det var 50 – 60 russ på stedet og flere av dem slåss, opplyser Stokkli. To menn, en 18-åring og en 20-åring, ble kjørt til legevakten med kuttskader. – Ingen ble pågrepet, men det blir opprettet sak for å finne ut av hvem og hva som kan ha startet slagsmålet, sier han. En av bussene som var til stede var også involvert i et slagsmål natt til 16. mai. – Bussen var bortvist fra Asker og Bærum etter hendelsen 16. mai. Natt til i dag brøt bussen pålegget og ble dermed avskiltet, opplyser Stokkli.Politiet i Søndre Buskerud melder også at de har hatt 15 russerelaterte oppdrag natt til 17. mai. Politiet rykket blant annet ut etter at en mannlig russ hadde klippet av hestehalen på en kvinnelig medruss. – Den unge kvinnen anmeldte saken og politiet dro til stedet og avhørte henne. Vi har også snakket med mannen som er i 20-årene, opplyser operasjonsleder, Marianne Mørk. Hendelsen skjedde på Røyken ved Follestad industriområde. – Det er ikke slike ting som skjer oftest og det var ikke akkurat hyggelig gjort av han, sier Mørk og legger til: – Han vil trolig bli bøtelagt.Operasjonsleder i Vest politidistrikt sier til VG at de har loggført flere hendelser relatert til russen, men at de fleste gjelder bråk og støy. – I Bergen og resten av distriktet har det gått roligere for seg enn normalt, sier Lars Geitle. Flere andre politidistrikt som VG har snakket med sier det samme. I Holmestrand i Vestfold var det imidlertid en russebuss som stjal et skilt i totiden i natt. – Det var en bensinstasjon som ringte politiet og meldte ifra. Da bussen ble stoppet innrømmet russen å ha stjålet skiltet, opplyser operasjonsleder Kjetil Inndal. Bensinstasjonen som meldte fra om hendelsen valgte å ikke anmelde saken. – De gjorde opp seg imellom etter at russen leverte tilbake skiltet, sier Inndal.
To personer har falt ned fra busstak under russefester.